tartuNLP/wikipedia-smugri-20251201 huggingface dataset:
Kuulapelit

Kuulapelit ovat joukko tarkkuus- ja taitopelejä, jossa kahteen joukkueeseen (joukkueen voi muodostaa yksikin pelaaja) jakautuneet pelaajat pyrkivät käsin heittämään tai vierittämään pallomaisia pelivälineitä mahdollisimmaan lähelle liikkuvaa maalipalloa. Nimenomaan Euroopassa näistä on kehittynyt nykyaikaan tultaessa joukko laajalti ja kansainvälisesti harrastettuja urheilulajeja.
Historiaa.
Kuulapelien idea on sen verran yksinkertainen, että luultavasti sellaisia on maailman eri muinaiskulttuureissa syntynyt toisistaan riippumatta. Jopa 
Çatal Hüyükin kivikautisen asutuskeskuksen raunioista väitetään löydetyn ilmeisiä pelikuulia, samoin joissakin Egyptin vanhan valtakunnan hautapiirroksissa on ilmeisestikin pelattu jonkinlaista kuulapeliä.
Euroopassa tällaisia pelejä on aikanaan pelattu lähes kaikkialla, eikä niiden tyhjentävä luettelointi jälkeenpäin ole mahdollista. Harrastuksen laajuutta ja intensiteettiä kuvaa, että ainakin Ranskassa ja Englannissa on yritetty jopa kuningashuoneen arvovallalla kieltää pelaaminen sotilailta, koska se vei liiaksi sotilaiden aikaa tähdellisemmiltä harjoituksilta. 
Paikallisten sääntöjen yhdentyminen kirjoitetuiksi säännöstöiksi tapahtui vasta 1800-luvulla, jolloin alla nimeltä mainittujen pelien vasta voidaan katsoa syntyneen (poikkeuksena Petankki, joka syntyi sääntömuunnoksena Jeu Provençal-pelistä vuosina 1907–1910).
Kuulapelien sukupuu.
Eurooppalaiset kuulapelit kuitenkin muistuttavat toisiaan niin paljon, että niillä lienee yhteinen edeltäjä, mitä ilmeisimmin roomalaisten sotilaiden mukana imperiumin eri osiin kulkeutunut pelimuoto. 
Pelistä on erotettavissa erilaisia tyyppejä. Varsinkin Ranskassa on vielä useita elinvoimaisia paikallislajeja, mutta jäljempänä on mainittu vain sellaisia lajeja, joissa on kansainvälistä kilpailutoimintaa. 
Ratapelit.
Näitä pelataan erillisellä tasoitetulla sora-alustaisella radalla. Pelietäisyys on 20–30 m.
Heittoympyräpelit.
Pelataan sorakentällä, joko vapaasti tai rajatulla alueella. Heitot heitetään ympyrästä. Petankilla ja Jeu Provençalilla on yhteinen kansainvälinen lajiliitto ja säännöt pitkälti samansisältöiset. 
Nurmipelit.
Pelataan tarkoitusta varten rakennetulla nurmikentällä tai sisätiloissa keinonurmella epäsymmetrisillä palloilla.
Kuulapelit Suomessa.
Lähes kaikkia maailmanlaajuisesti levinneitä kuulapelejä pelataan myös Suomessa. Petankin harrastus on kuitenkin ylivoimaisesti laajinta. Suomen Pétanque-Liitto ry on perustettu vuonna 1982 ja siinä on kaudella 2007 jäsenseuroja 56 ympäri maata. 
Boule Lyonnaisea harrastaa pienehkö Suomen Boule-Liitto ry, joka ei ole jakautunut seuroihin tai klubeihin. Useimmat lajin menestyksellisimmistä harrastajista ovat myös tunnettuja petankisteja.
Uusin järjestäytynyt kuulapeli Suomessa on Bowls. Se on äskettäin järjestäytynyt Bowls Finland -nimiseksi klubiksi, joka toimii lähinnä Espoossa.
Jeu Provençalia on harrastanut ainakin 1980-luvulla eräs Petankkiliiton silloisista jäsenseuroista.
Kill to Get Crimson

Kill to Get Crimson on Mark Knopflerin viides sooloalbumi. Se julkaistiin 19. syyskuuta 2007. Albumin kantena on John Bratbyn maalaus. Levyn toisessa painoksessa on mukana DVD, joka sisältää levyn tekemiseen liittyvää materiaalia.
Albumi ylsi Yhdysvalloissa Billboard 200 -listan sijalle 26. Suomessa se debytoi virallisen albumilistan sijalla 15.
Friend Richardson

Friend William Richardson (1. joulukuuta 1865 – 6. syyskuuta 1943) oli yhdysvaltalainen lehtimies ja poliitikko, joka toimi Kalifornian republikaanisena kuvernöörinä vuosina 1923–1927. Hän syntyi Michiganissa ja oli ennen kuvernöörikauttaan kuulunut historialtaan lyhyehköksi jääneeseen progressiiviseen puolueeseen. Hän oli kveekari.
Richardson ei koskaan täysin toipunut heinäkuussa 1943 kärsimästään sydänkohtauksesta ja kuoli Berkeleyssä 6. syyskuuta.
C. C. Young

Clement Calhoun Young (28. huhtikuuta 1869 Lisbon – 24. joulukuuta 1947 Berkeley) oli yhdysvaltalainen republikaanipoliitikko.
Young istui vuosina 1909–1919 Kalifornian osavaltiollisessa kongressissa, minkä jälkeen hän toimi vuoteen 1927 Kalifornian varakuvernöörinä. Hän oli Kalifornian osavaltion 26. kuvernööri vuosina 1927–1931.
Youngia seurasi kuvernöörinä James Rolph, eikä hänen onnistunut päästä virkaan uudelleen vuoden 1934 vaalissa.
Sātavāhana

Sātavāhana oli dynastia, joka hallitsi Intian keskiosia nykyisen Andhra Pradeshin osavaltion tienoilla suunnilleen vuosina 230 eaa.–199. Sātavāhanat vakiinnuuttivat alueen levottomia oloja Maurya-valtakunnan romahdettua.
Sātavāhana-dynastia kehittyi Mayrya-hallitsija Ašokan suojeluksessa ja jonkinlaisessa vasallisuhteessa. Tämä tutustutti heidät buddhalaiseen uskoon. Ašokan kuoltua Sātavāhanat julistautuivat itsenäisiksi. Hallitsijoina Sātavāhanat tukivat sekä brahmiineita että buddhalaisia. Hallintomalli periytyi paljolti Mayryakaudelta. Sātavāhanan hallintokaudella yhteiskunnalliset ryhmät alkoivat erota toisistaan, ja alue alkoi kehittyä heimoyhteiskunnasta kohti kastilaitosta. 
Sātavāhanat olivat ensimmäisiä syntyperäisiä intialaisia hallitsijoita, jotka lyötättivät kuvallaan koristeltuja kolikoita. He kävivät kauppaa kreikkalaisten ja roomalaisten kanssa.
Dynastian ensimmäinen kuningas oli nimeltään Simuka. Hänen vallassaan olivat Maharashtra, Malwa ja Madhya Pradesh, ja pääkaupunki Junnar oli Punen lähellä Maharashtrassa. Hänen veljensä oli seuraava hallitsija, ja laajensi valtiota länteen ja etelään. Tämän seuraaja Satakarni puolestaan laajensi pohjoiseen ja siirsi pääkaupungin Paithaniin.
Frank Merriam

Frank Finley Merriam (22. joulukuuta 1865 – 25. huhtikuuta 1955) oli yhdysvaltalainen republikaanipoliitikko.
Merriam syntyi Iowassa ja eli siellä pitkälle aikuisikäänsä saakka. Hän oli jo luonut huomattavan uran poliitikkona ennen siirtymistään Kaliforniaan vuonna 1910. Hän tuli valituksi Kalifornian kongressiin ensimmäistä kertaa 1916. Hän oli vuonna 1926 ehdolla osavaltion varakuvernööriksi, mutta epäonnistui ja jätti osavaltion politiikan parin vuoden ajaksi.
Merriam toimi Kalifornian 28. kuvernöörinä vuosina 1934–1939. Alun perin hän oli noussut vuonna 1931 varakuvernööriksi. Kuvernöörinvirka siirtyi hänelle James Rolphin kuoltua kesken kauden. 
Merriam vietti viimeiset vuotensa hiljaiseloa. Hän kuoli Kalifornian Long Beachilla 89-vuotiaana.
Aurangzeb

Aurangzeb (), tunnettiin myös nimellä Alamgir I (pers. عالمگیر) (s. 6. marraskuuta 1618 – k. 3. maaliskuuta 1707 oli Suurmogulien valtakunnan kuudes hallitsija. Hän oli vallassa vuodesta 1658 kuolemaansa saakka. Aurangzeb tunnettiin hurskaudestaan ja uskonkiihkostaan. Hän pyrki tekemään hanbali-koulukunnan mukaisen "šarian" ainoaksi laiksi valtakunnassaan.
Aurangzeb hallitsi Hindustania 48 vuotta ja laajensi mogulivaltakunnan suurimmilleen, jolloin se käsitti lähes koko Intian niemimaan. Vain niemimaan eteläisin kärki ei kuulunut Aurangzebin valtakuntaan. Aurangzebin jatkuvat sodat tekivät valtakunnasta laajan ja hankalammin hallittavan, eikä suuri osa kansasta ollut tyytyväinen hänen hallintoonsa.
Aurangzeb on yhä ristiriitainen hahmo Intian historiassa. Hänen uskontopolitiikkansa saattaa edelleen olla uskonnollisten ja poliittisten ryhmien välisten konfliktien taustalla Intiassa ja Pakistanissa. Aurangzebia pidetään viimeisenä voimakkaana mogulihallitsijana, eikä hänen seuraajillaan ollut samanlaista mahtia. Mogulivaltakunnan syrjäyttikin 1700-luvulla hindulainen marattien valtakunta.
Culbert Olson

Culbert Levy Olson (7. marraskuuta 1876 Utah – 13. huhtikuuta 1962 Los Angeles, Kalifornia) oli yhdysvaltalainen demokraattipoliitikko ja Kalifornian 29. kuvernööri vuosina 1939–1943.
Olson syntyi Utah’ssa Daniel Olsonin ja Delilah Kingin pojaksi. Vanhemmat olivat mormoneja, mutta poika oli 10-vuotiaasta saakka uskonnolliselta kannaltaan ateisti. Hän opiskeli lakia ja journalismia, mutta kiinnostui jo varhain lisäksi politiikasta.
Olson aloitti vuonna 1901 työnsä juristina Salt Lake Cityssä. Hän tuli valituksi osavaltion senaattiin 1916. Hän ei ollut ehdolla uudelle kaudelle vuonna 1920, vaan siirtyi Los Angelesiin. Kalifornian osavaltion senaatissa istuessaan hän tuki Franklin D. Rooseveltia ja tämän New Deal -politiikkaa; vuonna 1938 hän voitti kuvernöörinvaaleissa Frank Merriamin. Näin hän aloitti kautensa osavaltion ensimmäisenä demokraattikuvernöörinä vuosikymmeniin.
Kuvernöörinviran jätettyään Olson jatkoi lakiuraansa. Hänestä tuli vuonna 1956 "United Secularists of American" puheenjohtaja, ja hän kuoli Los Angelesissa 1962. Hänet on haudattu Glendalen Forest Lawn Memorial Parkiin.
Kiurut

Kiurut (Alaudidae) on pienikokoisten varpuslintujen heimo. Sen lajeja löytyy luonnonvaraisina Euroopasta, Aasiasta ja Afrikasta. Tunturikiuru on ainut kiuru, joka elää myös muualla kuin näissä maanosissa, sillä sitä tavataan myös Pohjois-Amerikassa. BirdLife Suomen luokituksen mukaan kiuruihin kuuluu 21 sukua ja 93 lajia.
Kiurut ovat maanläheisiä lintuja, jotka laulavat hienosti ja tekevät näyttäviä lentoesityksiä.
Kiurujen pesä on maassa ja siinä on kahdesta kuuteen täplikkäitä munia. Useimmilla kiurulajeilla on pitkä takakynsi, joka tasapainottaa seistessä.
Monien kiurujen väritys on maastonmukainen, joten niitä on hankala havaita. Kiurut syövät hyönteisiä ja siemeniä.
Goodwin Knight

 Goodwin Jess Knight (9. joulukuuta 1896 – 22. toukokuuta 1970) oli yhdysvaltalainen republikaanipoliitikko. Hän toimi vuosina 1953–1959 Earl Warrenin seuraajana Kalifornian osavaltion 31. kuvernöörinä. Ennen kuvernööriyttään hän toimi vuosina 1947–1953 Kalifornian varakuvernöörinä. Hän oli ammatiltaan lakimies.
Pat Brown

Edmund Gerald ”Pat” Brown Sr. (21. huhtikuuta 1905 – 16. helmikuuta 1996) oli yhdysvaltalainen demokraattipoliitikko ja Kalifornian osavaltion kuvernööri vuosina 1959–1967. 
Brown syntyi San Franciscossa yhdeksi Edmund Brownin ja Ida Schuckmanin neljästä lapsesta. Isä oli irlanninkatolinen ja äiti saksanprotestanttinen; pari erosi pojan ollessa nuori. ”Pat”-lempinimensä hän sai jo kouluvuosina. 
Brown valmistui San Francisco Law Schoolista 1927. Lakiuransa alkuvaiheissa hän oli puoluekannaltaan republikaani. Hän kuoli Beverly Hillsissä ehdittyään täyttää jo 90 vuotta.
Jerry Brown

Edmund Gerald "Jerry" Brown, Jr. (s. 7. huhtikuuta 1938 San Francisco, Kalifornia) on yhdysvaltalainen lakimies ja pitkän linjan demokraattipoliitikko. Hän on toiminut kahteen otteeseen Kalifornian kuvernöörinä, vuosina 1975–1983 ja uudelleen vuosina 2011–2019. Lisäksi hän on toiminut muun muassa Kalifornian Secretary of Staten tehtävässä 1971–1975 ja oikeusministerinä 2007–2011 sekä Oaklandin pormestarina vuosina 1999–2007. Hänen isänsä oli niin ikään Kalifornian kuvernöörinä toiminut Pat Brown. 
Brown pyrki demokraattien presidenttiehdokkaaksi vaaleissa 1976, 1980 ja 1992, muttei tullut valituksi. Hän pyrki myös Yhdysvaltain senaattiin vuonna 1982. 
Brown oli pitkään naimaton, mutta joutunut jo aiemmin julkisuuteen seurustelemisesta muun muassa laulaja Linda Ronstadtin kanssa. Maaliskuussa 2005 hän ilmoitti kihlautumisestaan Anne Gustin kanssa, ja pari avioitui 18. kesäkuuta. Brown valittiin kolmannelle kaudelleen Kalifornian kuvernööriksi marraskuun kuvernöörinvaaleissa 2010 ja hän astui virkaan tammikuussa 2011, 28 vuotta toisen kuvernöörikautensa päättymisen jälkeen. Hänen vastaehdokkaansa oli eBayn entinen toimitusjohtaja Meg Whitman.
Turun Urheilupuiston yläkenttä

Turun Urheilupuiston yläkenttä on Turun Urheilupuistossa sijaitseva jalkapallostadion, joka avattiin vuonna 1928. Stadion toimii muun muassa Kansallisessa liigassa pelaavan TPS:n naisten joukkueen ja Vaahteraliigassa pelaavan Trojansin kotikenttänä. Pääkatsomon kapasiteetti on 730 katsojaa.
Historia.
Vielä 1800-luvun loppupuolella nykyinen urheilupuiston alue oli täysin hoitamatonta, suurelta osin paljasta kalliota. Talvella 1893 kaupunginvaltuusto teki päätöksen, jonka myötä alue luovutettiin 25 vuoden ajaksi vuokralle Turun Urheilunystäväin yhdistykselle. Köyhä yhdistys ei kuitenkaan halukkuudestaan huolimatta pystynyt edelleenkään pitämään puistoa hyvässä kunnossa. Yhditys yritti lopulta kehittää toimintaansa ja 1920-luvun puolivälistä alkaen puistossa tehtiin useita parannuksia. Kesällä 1928 päätettiin yläkenttä uudistaa kansainväliset mitat täyttäväksi jalkapallokentäksi. Yläkentän katsomo valmistui pari vuotta myöhemmin. Se tuhoutui tulipalossa vuonna 1985, ja sen paikalle rakennettiin uusi betonirakenteinen katsomo.
Ominaisuudet.
Kenttä toimii sekä jalkapallo-, että amerikkalaisen jalkapallon kenttänä. Kenttä on lisäksi useiden juniorijalkapallojoukkueiden kotikenttä.. Yläkentän koko on 64 × 104 m, ja sen pinnoite on vuonna 2008 asennettu tekonurmi. Pääkatsomon kapasiteetti on 610 istumapaikkaa ja 120 seisomapaikkaa.
Pete Wilson

Peter Barton "Pete" Wilson (s. 23. elokuuta 1933 Lake Forest, Illinois) on yhdysvaltalainen lakimies ja republikaanisen puolueen poliitikko. Uransa aikana Wilson on toiminut muun muassa Yhdysvaltain senaattorina ja Kalifornian kuvernöörinä.
Ura.
Vuosina 1967–1971 Wilson istui Kalifornian lainsäädäntöelimen alahuoneessa, eli edustajainhuoneessa. Vuosina 1971–1983 hän toimi San Diegon pormestarina, vuosina 1983–1991 Yhdysvaltain senaattorina ja vuosina 1991–1999 Kalifornian 36. kuvernöörinä. 
Kuvernöörinä Wilson tiukensi Kalifornian rikoslakia allekirjoittamalla three strikes -lain, jossa säädettiin rikoksentekijöiden pakolliseksi rangaistukseksi vähintään 25 vuoden elinkautisen rangaistuksen kolmannen kerran rikoksentekijöille. Wilson tuki myös teloitusten aloittamista osavaltiossa 25 vuoden moratorion jälkeen. Ensimmäinen kuolemaan tuomittu vanki Robert Alton Harris teloitettiin San Quentinin kaasukammiossa huhtikuussa 1992. Yhteensä viisi ihmistä teloitettiin Wilsonin hallinnon aikana. Wilson kannatti Proposition 187 -lakiehdotusta, joka olisi estänyt laittomia siirtolaisia saamasta julkista terveydenhuolta, koulutusta tai muita palveluja osavaltiossa. 
Wilson pyrki republikaanisen puolueen presidenttiehdokkaaksi vuoden 1996 presidentinvaaleihin, mutta vetäytyi ehdokkuudesta jo syksyllä 1995, ennen esivaaleja. Hän on koulutukseltaan lakimies. 
Wilson toimi Arnold Schwarzeneggerin vuoden 2003 kuvernöörivaalikampanjan varapuheenjohtajana.
Yksityiselämä.
Wilson on ollut naimisissa vaimonsa Gayle Edlundin kanssa vuodesta 1983 lähtien. Hänellä on kaksi lapsipuolta.
Gray Davis

Joseph Graham ”Gray” Davis Jr. (s. 26. joulukuuta 1942 New York) on yhdysvaltalainen demokraattipuolueen poliitikko. Hän toimi vuosina 1999–2003 Kalifornian osavaltion 37. kuvernöörinä Pete Wilsonin seuraajana ja Arnold Schwarzeneggerin edeltäjänä. Ennen kuvernööriyttään hän toimi vuosina 1995–1999 Kalifornian varakuvernöörinä.
Jeu provençal

Jeu provençal on eteläranskalaista alkuperää oleva kuulapeli. Sillä on edelleen kotimaassaan laajaa kilpailutoimintaa, vaikka se onkin menettänyt paljon harrastajia "tytärlajilleen" petankille, ja sitä pelataan jonkin verran myös Pohjois-Italiassa.
Pelin kulku.
Peliä pelataan samanlaisin kuulin ja maalipalloin kuin petankkia, ja peleillä on paljon muitakin yhtäläisyyksiä. Tarkoitus on siis kerätä pisteitä heittämällä mahdollisimman monta omaa kuulaa lähemmäksi maalipalloa kuin vastapuolen paras kuula. Eriä pelataan, kunnes toinen joukkue on saanut kokoon 13 pistettä.
Selvimmät erot ovat maalipallon heiton pituudessa ja kuulan heittotavassa. Pelikierros alkaa sillä, että maalipallo heitetään 15–20 m:n etäisyydelle heittoympyrästä (petankissa 6–10 m). Maalipallo voi pelin aikana siirtyä pelin katkeamatta, mikäli pysytään rajatulla pelialueella (pääsääntöisesti 4 × 24 m) tai jos rajaamattomalla pelikentällä maalipallo siirtyy alle 40 metrin päähän.
Heittoon lähdetään 35–50 cm:n läpimittaisesta heittoympyrästä, mutta iskuheitossa (jossa siis on tarkoitus osua vastustajan kuulaan) heittäjä saa ottaa heittoympyrästä lähtien kolmen askeleen vauhdin.
Vastaavasti asetusheitossa (jossa on tarkoitus sijoittaa oma kuula haluttuun paikkaan) heittäjä saa valintansa mukaan joko
Juuri pelille luonteenomaisista vauhtiaskelista ja asetusheittoon kuuluvasta lievästä akrobatiasta johtui, että pelistä kehittyi toinen versio, joka nykyään tunnetaan nimellä petankki.
Gran Turismo 5 Prologue

Gran Turismo 5 Prologue on ennakkoversio "Gran Turismo 5" -ajopelistä ja se kuuluu suosittuun "Gran Turismo" -pelisarjaan. Pelin on kehittänyt Polyphony Digital ja se on julkaistu PlayStation 3:lle.
Pelaaminen.
PlayStation 2:n "Gran Turismo 4:n" autot koostuivat 4 000 polygonista, mutta "Gran Turismo 5 Prologuen" autoissa käytetään peräti 200 000 polygonia. Määrää lisää merkittävästi se, että pelin uuden sisäkuvakulman vuoksi myös autojen sisustus on mallinnettu kokonaan. Tässä uudessa kuvakulmassa näkyvät muun muassa nopeusmittari, matkamittari, takapeili ja sivupeilit. Lisäksi autojen mallinnus osa osalta mahdollistaa sen, että erilaisia lisäosia voidaan tarjota myöhemmin päivityksillä.
Valikot.
Pelin alkuvalikon taustalla näkyy pelaajan sillä hetkellä käytössä oleva auto satunnaisessa maisemissa. Gran Turismo TV:ssä voi ostaa maksullisia jaksoja "Top Gearista", "Best Motoringista" ja muista autoaiheisista ohjelmista. GT TV sisältää myös ilmaista sisältöä.
Tekoäly.
Pelin tekoälyä on paranneltu huomattavasti ja tällä kertaa kiskoilla ajavat vastustajat ovat historiaa. Vastustajat reagoivat pelaajan liikkeisiin ja saattavat esimerkiksi aggressiivisesti estää ohitusyrityksiä. Tekoälykuskit tekevät myös inhimillisiä virheitä ensimmäistä kertaa sarjan historiassa.
Verkkopeli.
"Gran Turismo 5 Prologue" ei ole ensimmäinen sarjan peli, jossa on mahdollisuus pelata verkossa. Verkossa voi pelata jopa 16 pelaajaa. Polyphony yrittää lisätä peliin myös jonkinlaisen kaverilistan ja muita sosiaalisia toimintoja. Kehittäjä on myös luvannut, että lisäsisältöä ja päivityksiä on tulossa aina varsinaisen "Gran Turismo 5:n" julkaisuun saakka. Esimerkiksi keskustelutoiminto pyritään lisäämään peliin tulevissa päivityksissä.
Autot ja radat.
"Gran Turismo 5 Prologue" sisältää yhteensä 72 autoa (Euroopan versio) ja 6 rataa (12 ratavaihtoehtoa). Radalla voi olla yhtä aikaa jopa 16 autoa.
Radat.
Osalle radoista on opas, joka kertoo radasta ja sen yksityiskohdista HD videona oikealla pelikuvalla. Mukana on myös tekstitykset.
Tekniikka.
"Gran Turismo 5 Prologue" pyörii 1080p-resoluutiolla ja 60 fps -ruudunpäivityksellä. Kisojen uusinnoissa fps on 30–60 riippuen kuvakulmasta, sillä joissain kuvakulmissa on kuvaa kaunisteltu lukuisilla efekteillä. Pelin autot sisältävät keskimäärin 200 000 polygonia. Vertailun vuoksi esimerkiksi "Gran Turismo 4":n autot sisälsivät noin 4 000 polygonia ja "Gran Turismo 5":n autoissa on 500 000 polygonia.
Juho Järvinen

Juho Järvinen (s. 18. kesäkuuta 1982) on suomalainen salibandyn pelaaja. Hän pelaa tällä hetkellä salibandyliigaa SSV:ssä. Järvisen kasvattajaseura on LaSB. Hän pelaa myös Suomen maajoukkueessa.
Järvinen on voittanut salibandyliigan maalikuninkuuden kolme kertaa: kausilla 2006–2007 ja 2007–2008 Hämeenlinnalaisen FT Trackersin riveissä sekä kaudella 2009–2010 SSV:n pelaajana. Järvinen tunnetaan hyvästä maalinedustapelistään ja pomppupalloihin osumisestaan. Hän tekeekin useimmat maalinsa juuri maalin läheltä tai aivan sen edestä.
Jokijärvi

Jokijärvi voi tarkoittaa seuraavia maantieteellisiä kohteita:
Suomessa on 35 yli hehtaarin laajuista Jokijärvi-nimistä järveä.
Anton Wilhelm Arppe

Anton Wilhelm Arppe (31. toukokuuta 1789 Kitee – 29. toukokuuta 1862 Helsinki) oli suomalainen arkkitehti.
Arppe opiskeli Tukholman taideakatemiassa vuosina 1806–1810 ja toimi vuosina 1809–1810 Tukholman yli-intendentinkonttorissa ylimääräisenä konduktöörinä. Arppe nimitettiin 11. joulukuuta 1810 konduktööriksi Suomen Yleisten rakennusten intendentinkonttoriin, joka oli Suomen sodan jälkeen perustettu. Yhdessä Charles Bassin kanssa Arppe sai huolehdittavakseen sodan tuhojen korjauksen ja monien uusien julkisten rakennusten suunnittelemisen. Helsingin uudelleenrakennusta varten oli perustettu oma toimikunta, jonka johtoon oli määrätty J. A. Ehrenström.
Arppe ehti toimia intendentinkonttorissa vielä Carl Ludvig Engelin ja Ernst Lohrmannin johtajakausilla. Arppe erosi intendentinkonttorin palveluksesta 12. syyskuuta 1844.
Vierumäki

Vierumäki voi tarkoittaa nimenä ainakin seuraavia:
Lila-amatsoni

Lila-amatsoni ("Amazona finschi") on amerikkalainen papukaijalaji. Philip Lutley Sclater nimesi sen vuonna 1864 Otto Finschin kunniaksi.
Koko ja ulkonäkö.
Linnun pituus on noin 30,5–34,5 senttimetriä ja paino 250–350 grammaa. Sen höyhenpuku on pääosin vihreä, päälaki ja niska ovat violetit ja otsa punainen. Sukupuolet ovat samannäköisiä.
Lajista tunnetaan kaksi alalajia, "A. f. finschi" ja "A. f. woodi".
Se muistuttaa hieman ulkonäöltään meksikonamatsonia, mutta otsan punaisen sävystä ja ulottuvuudesta lajit erottaa parhaiten: lila-amatsonin lila on nauha silmästä silmään ja väriltään violettiin taittava, meksikonamatsonilla on punainen "kruunu" otsallaan.
Esiintyminen.
Lila-amatsoni on kotoperäinen Meksikon Tyynenmeren puoleisella rannikolla noin 111 000 neliökilometrin suuruisella alueella. Lajin kanta on pieni, 7 000–10 000 yksilöä, ja se on vaarantunut. Laji on osittaismuuttaja, joka siirtyilee vuodenaikojen mukaan vuoriston ala- ja ylärinteille.
Lila-amatsoni on suosittu lemmikkieläin ja lemmikkilintu, mikä on pääasiallisin syy sen uhanalaisuudelle. Laiton pyynti on suurisuuntaista. Aikuisia pyydystetään verkoilla ja poikasia otetaan pesistä. Vuonna 2004 myyntihinta oli Suomessa noin 1 600 euroa. Lila-amatsoni on Suomessa kuitenkin yksi harvinaisimmista lemmikkiamatsoneista.
Elinympäristö.
Lila-amatsonin elinympäristöä ovat lehti- ja sekametsät sekä vuoriston mäntymetsät 2 000 metrin korkeuteen saakka.
Lisääntyminen.
Lajin keskimääräinen munaluku on 2,6. Naaras hautoo 26–28 päivää. Keskimäärin vain yksi poikanen selviytyy lentokykyiseksi noin kahdeksan viikon ikäisenä.
Ravinto.
Lila-amatsoni käyttää ravinnokseen hedelmiä, erityisesti viikunoita, marjoja, pähkinöitä, kukkia ja siemeniä.
Lemmikkinä.
Lajia on tavattu myös Suomessa, mutta lemmikkilintuharrastuksessa se on harvinainen.
Laji kuuluu CITES I/A-liitteeseen, joten sillä on oltava EU-todistus ja pysyvä tunnistemerkintä (umpirengas tai siru). Ilman näitä linnun myyminen, pesittäminen ja kaupallinen esilläpito esim. kotieläinpihalla on kiellettyä.
Lawrence Eagleburger

Lawrence Sidney Eagleburger (1. elokuuta 1930 Milwaukee, Wisconsin – 4. kesäkuuta 2011 Charlottesville, Virginia) oli yhdysvaltalainen poliitikko ja diplomaatti, joka toimi vuosina 1992–1993 Yhdysvaltain ulkoministerinä. Hän kuului Yhdysvaltain republikaaniseen puolueeseen.
Eagleburger syntyi Milwaukeessa ja valmistui Wisconsin-Madisonin yliopistosta. Hän oli ulkoministeriön töissä vuodesta 1957 ja toimi mm. vuosina 1969–1971 Richard Nixonin aikana kansallisen turvallisuusneuvoja Henry Kissingerin avustajana.
Eagleburger toimi vuosina 1977–1980 Jimmy Carterin nimittämänä Jugoslavian-suurlähettiläänä. Vuodesta 1989 hän toimi maan varaulkoministerinä, ja hän oli Yhdysvaltain ulkoministeri 8. joulukuuta 1992 – 20. tammikuuta 1993. Suhteissaan Jugoslaviaan Eagleburgeria pidettiin vahvasti serbimielisenä. 
Eagleburger oli uskonnoltaan luterilainen. Häneltä jäi kolme poikaa, joiden kaikkien nimi on Lawrence Eagleburger; vain toinen etunimi on heillä erilainen. Hänen puolisonsa Marlene Ann Heinemann kuoli vuonna 2010.
Juovarihmakala

Juovarihmakala ("Colisa fasciata") on gurameihin kuuluva kala.
Koko ja ulkonäkö.
Juovarihmakalan aikuispituus vaihtelee yhdentoista ja kahdentoista sentin välillä. Sen vartalo on litteänpuikea, kiiltävä ja siinä on punertavalla pohjalla sinisiä tai neonturkooseja pystyjuovia. Naaras on haaleamman värinen kuin koiras.
Alkuperä.
Juovarihmakala on kotoisin Aasiasta: Pakistanista, Intiasta, Nepalista ja Bangladeshista.
Käyttäytyminen ja lisääntyminen.
Juovarihmakalakoiraat perustavat reviirit ja ovat aggressiivisia toisilleen ja samantyyppisille lajeille. Akvaariossa voi pitää joko yksittäistä kalaa tai pientä ryhmää, jossa on enemmän naaraita kuin koiraita. Yhdelle kalalle riittää 150-litrainen allas, mutta yhden uroksen ja useamman naaraan ryhmälle kannattaa harkita jo 200–250-litraista allasta. Kutua varten koiras tekee vaahtopesän. Juovarihmakalojen akvaarioon kannattaa järjestää virtauksen lisäksi myös tyveniä kohtia, sillä kala on kotoisin lähes seisovista, hitaasti virtaavista vesistä.
Vesiolot.
Juovarihmakala viihtyy vain lämpimässä vedessä: 25–28 °C on sopiva. Veden ph:n tulee olla alle 7, sillä kala on kotoisin happamista vesistä.
Real Oviedo

Real Oviedo on jalkapalloseura Oviedosta, Espanjasta. Seura perustettiin vuonna 1926, ja sen edustusjoukkue pelaa kaudella 2025–2026 Espanjan korkeimmalla sarjatasolla Primera Divisiónissa. Real Oviedo on pelannut asturialaisseuroista eniten kausia maan korkeimmalla sarjatasolla Primera Divisiónissa.
Real Oviedon kotipeliasu on väritykseltään sinivalkoinen. Seuran kotikenttänä toimii Carlos Tartieren stadion, jolla on 30 500 istumapaikkaa.
Historia.
Real Oviedo perustettiin 26. maaliskuuta 1926 Real Stadium Club Ovetensen ja Real Club Deportivo de Oviedon yhdistyessä. Kun kansallinen jalkapalloliiga perustettiin kaudella 1928–1929, sai seura paikan toiseksi korkeimmalta sarjatasolta Segunda Divisiónista, ja kaudeksi 1933–1934 se nousi ensimmäistä kertaa korkeimmalle sarjatasolle Primera Divisióniin.
Espanjan sisällissodan aikana ei pelattu kansallisia jalkapallosarjoja, ja kun pelit jatkuivat kaudella 1939–1940, Real Oviedo ei pystynyt osallistumaan kotikentän tuhouduttua sodassa. Seura sai kuitenkin sarjapaikkansa takaisin seuraavaksi kaudeksi. Seuran paras sijoitus korkeimmalla sarjatasolla on kolmas kausilta 1934–1935, 1935–1936 ja 1962–1963.
1950-luvulta 2000-luvulle Real Oviedon historia oli aaltoliikettä korkeimman ja toiseksi korkeimman sarjatason välillä, ja kaudella 1978–1979 seura käväisi myös kolmanneksi korkeimmalla sarjatasolla Segunda División B:ssä. Edellisen kerran Real Oviedo pelasi korkeimmalla sarjatasolla yhtäjaksoisesti vuodet 1988–2001, ja yhteensä seuralla on takanaan 38 kautta sarjassa. 2000-luvulla seura kärsi talousvaikeuksista, ja pelasi vaihdellen Segunda División B:ssä ja neljänneksi korkeimmalla sarjatasolla Tercera Divisiónissa, kunnes se varmisti pääsynsä takaisin Segunda Divisióniin kaudelle 2015–2016.
Seura nousi takaisin pääsarjaan kaudeksi 2025-2026 vuosien tauon jälkeen voitettuaan toiseksi korkeimman sarjatason mestaruuden.
U.S. Steel Tower

U.S. Steel Tower on pilvenpiirtäjä Pittsburghin kaupungissa, Yhdysvaltain Pennsylvaniassa. Se on kaupungin pilvenpiirtäjistä korkein. Se valmistui vuonna 1970. Rakennus yltää 256 metrin korkeuteen ja siinä on 64 kerrosta. Sen suunnitteli arkkitehtitoimisto Harrison &amp; Abramovitz. Alun perin se kantoi nimeä "U.S. Steel Building". Vuonna 1988 rakennus sai nimen "USX Tower". Nykyinen nimi on ollut käytössä vuodesta 2002 lähtien.
Rakennuksen nimi on peräisin yritykseltä United States Steel.
Warren Christopher

Warren Minor Christopher (27. lokakuuta 1925 – 18. maaliskuuta 2011) oli yhdysvaltalainen diplomaatti, lakimies ja poliitikko. Hän oli demokraatti ja kotoisin Pohjois-Dakotasta. 
Christopher syntyi Scrantonissa, valmistui Hollywood High Schoolista, opiskeli Redlandsin yliopistossa ja täydensi opintojaan Etelä-Kalifornian yliopistossa. Hän kävi vuosina 1946–1949 Stanfordin yliopiston Law Schoolia.
Christopher oli presidentti Bill Clintonin aikainen ulkoministeri vuosina 1993–1997 toimittuaan sitä aiemmin varaulkoministerinä vuodet 1977–1981. Hänelle myönnettiin Presidential Medal of Freedom ja Rough Rider -palkinto. 
Christopher sai vaimonsa Marie o.s. Wyllisin kanssa neljä lasta: Lynnin, Scottin, Thomasin ja Kristenin. Häneltä ilmestyivät kirjateokset "In the Stream of History: Shaping Foreign Policy for a New Era" (1998) ja "Chances of a Lifetime" (2001).
Devil May Cry 4

Devil May Cry 4 (lyhennettynä DMC4) on Capcomin kehittämä ja julkaisema toimintapeli. Peli on julkaistu vuonna PlayStation 3:lle, Windowsille ja Xbox 360:lle. 
Vuonna 2015 pelistä on julkaistu "Special Edition" uudelleenjulkaisu Steam-palvelussa.
Peli kuuluu "Devil May Cry" -pelisarjaan.
Pelaaminen.
Aiemmista "Devil May Cry" -peleistä eroavasti neljännessä osassa ei ohjasteta Demonintappaja Dantea vaan Order of The Swordsin jäsentä, Neroa. Nero muistuttaa ulkonäöllisesti Dantea mutta pitää Demonintappajaa vihollisena todistaessaan Järjestönsä johtajan murhan Danten käsissä. Neron aseistukseen kuuluvat kaksipiippuinen revolveri blue rose ja miekka Red Queen jonka saa liekehtimään tämän sisällä virtaavan polttoaineen ansiosta. Neron oikea mutatoitunut käsi, Devil Bringer, tuo uuden ja kolmannen elementin pelisarjaan. Käden avulla kaukana oleviin vihollisiin voi tarttua kiinni, heitä voi työntää poispäin ja hakata maahan. 
Tuottaja Hiroyuki Kobayashi kertoi yrittäneensä tehdä hahmot helpommin ohjattaviksi, jotta ohjaus sopisi kaikille pelaajille. Ohjaaja Hideaki Itsuno huomautti pelissä olevan enemmän anteeksi antava oppimiskäyrä kuin "Devil May Cry 3":ssa, mutta loppua kohden pelin taso vaikenee. Hän myös ilmoitti pelin tarjoavan enemmän aseita, liikkeitä, vihollisia, paikkoja ja musiikkia kuin sarjan aikaisemmat osat yhteensä. "Devil May Cry 4" näyttää jatkavan sarjalle ominaista piirrettä eli taistelua pomoja vastaan. Kobayashi paljasti Game Informerille, ettei Nero tule saamaan uusia aseita pelin pomoilta, kuten Dante sai "Devil May Cry 3":ssa, mutta Neron käden Devil Bringer -voimia voi puolestaan kehittää.
Hahmot.
Pelattavat hahmot.
Syyskuussa 2006 japanilainen videopelilehti Famitsu uutisoi, ettei sarjan tähti Dante ole tällä kertaa pääroolissa. Sen sijaan uusi hahmo nimeltääm Nero (ääninäyttelijä Johnny Yong Bosch) ottaa pääroolin. Toki myös Dantella pääsee pelaamaan myös eri liikkein ja asein.
Nero muistuttaa sekä Dantea että hänen kaksoisveljeään Vergiliä. Nero kuuluu Order of the Swordiin, ryhmään joka palvoo Spardaa, Danten ja Vergilin kuollutta isää. Pelin trailerissa Nero todistaa Danten murhanneen Order of the Swordin jäseniä. Tämän jälkeen Nero kohtelee Dantea kuin vihollista. 
Vastaanotto.
"Devil May Cry 4" sai positiivisen vastaanoton pelikriitikoilta. GameRankings ja Metacritic antoivat PlayStation 3 versiolle pisteet 84.13% ja 84/100, Xbox 360 versiolle 83.26% ja 84/100, ja PC versiolle pisteet 80.05% ja 78/100.
1UP.com antoi pelille arvosanan A-, kehuen pelattavuutta ja hienoa ulkoasua, mutta kritisoi tasosuunnitelua. GameTrailers antoi pisteet 8.6/10, ylistäen ääninäyttelemistä, mutta arvostelu kritisoi kornia vuoropuhelua. IGN antoi pelille pisteet 8.7 sanoen pelin antavan todellisen kokemuksen pelin fanille konsolista riippumatta. GameSpyantoi 4 tähteä 5:stä "Hyper" lehden Dirk Watch kommentoi pelin näyttävän hienolta, ja olevan hauskempi kuin "Devil May Cry 3". Kuitenkin hän kritisoi peliä, että se tuntuu kuin pelaisi "Devil May Cry 2" samalla tasolla.
BNY Mellon Center (Pittsburgh)

BNY Mellon Center on pilvenpiirtäjä Pittsburghin kaupungissa, Yhdysvaltain Pennsylvaniassa. Se on kaupungin toiseksi korkein pilvenpiirtäjä. Rakennus valmistui vuonna 1983. Pilvenpiirtäjä yltää 221 metrin korkeuteen ja siinä on 54 kerrosta. Rakennuksen suunnittelusta vastasi arkkitehtitoimisto Welton Becket &amp; Associates
Rakennus rakennettiin Mellon Financial Corporation -pankin pääkonttoriksi ja sen nimi oli vuoteen 2008 One Mellon Center. Kyseisen yrityksen fuusioiduttua Bank of New Yorkin kanssa Bank of New York Melloniksi talon nimi muutettiin nykyiseen muotoonsa.
George P. Shultz

George Pratt Shultz (13. joulukuuta 1920 New York City, New York – 6. helmikuuta 2021 Stanford, Kalifornia) oli yhdysvaltalainen republikaanipoliitikko. Hänen vanhempansa ovat Margaret Lennox (o.s. Pratt) ja Birl Earl Shultz. Hän toimi Yhdysvaltain työministerinä (1969–1970), valtiovarainministerinä (1972–1974) ja ulkoministerinä (1982–1989). Hänelle myönnettiin vuonna 1989 Presidential Medal of Freedom. 
Ministeritehtäviensä välillä 1980-luvun taitteessa Shultz toimi rakennusalan jättiyritys Bechtelin pääjohtajana.
Live at Metropol

Live at Metropol on Hurriganesin livealbumi vuodelta 1988. Se äänitettiin elokuussa 1988 yhtyeen paluukonserteissa. Albumin julkaisun jälkeen yhtye hajosi uudelleen.
Taustaa.
Remu Aaltonen oli luvannut jo edellisenä vuonna, että Hurriganes tekee ainakin livelevyn seuraavan kesän comeback-keikasta, mutta epäonnistuneiden nauhoitusten takia yhtye myi lisää keikkoja kesälle, johon lukeutui muun muassa Giants of Rock -festivaali, jossa pääesiintyjänä oli Motörhead. Kasvavien ongelmien vuoksi Albert Järvinen erotettiin ja apuun pyydettiin entinen Hurriganes-kitaristi Janne Louhivuori.
Livelevy päätettiin äänittää Café Metropolissa Helsingissä. Kyseessä ei ole puhdas livetallenne, sillä Cisse Häkkisen basso-osuuksia ja Remun Aaltosen lauluosuuksia paikkailtiin myöhemmin studiossa.
Vastaanotto.
Albumi sai kriitikoilta pääosin kielteisen vastaanoton. Remu Aaltosen mukaan livetallenne sai lehdissä murska-arviot jo ennen sen ilmestymistä. Osa kriitikoista myös epäili livetallenteen aitoutta. Lehdissä esitettiin arvioita, joiden mukaan levyllä saattaisivatkin soittaa Hurriganesin jäsenten sijasta studiomuusikot. Julkisuudessa liikkui myös väitteitä, että Remu Aaltosen sijasta levyllä soittaisi Hurriganesissa aiemmin soittanut Tommi Parkkonen. Remu Aaltonen tyrmäsi väitteet ja piti niitä järjettöminä.
Remu Aaltosen mukaan Hurriganesin paluulevy sai lehdiltä enemmän huomiota kuin yksinään sen aiemmista albumeista.
"Live at Metropol" ei myynyt edellisten Hurriganes-albumeiden tavoin, ja sen myyntiluvut jäivät vaatimattomiksi. Yhtye hajosi uudelleen sen jälkeen, kun livetallenteeseen vaadittu materiaali oli saatu valmiiksi.
Pittsburghin yliopisto

Pittsburghin yliopisto (, tunnetaan yleisesti nimellä "Pitt") on yliopisto Pittsburghin kaupungissa, Yhdysvaltain Pennsylvaniassa. 
Historia.
Pittsburghin yliopisto on yksi Yhdysvaltain vanhimmista korkeakouluopetuksen instituutioista. Sen on perustanut yhdysvaltalainen lakimies ja tuomari Hugh Henry Brackenridge vuonna 1787 nimellä "Pittsburgh Academy". Yliopisto oli historiansa aikana suurimmaksi osaksi yksityinen, kunnes se vuonna 1966 muuttui julkiseksi.
Cathedral of Learning.
Yliopiston päärakennuksena toimii Cathedral of Learning. Huomattava rakennus on 163 metrin korkeudellaan maailman toiseksi korkein yliopistorakennus Moskovan valtiollisen yliopiston päärakennuksen jälkeen.
Live in Stockholm 1977

Live In Stockholm 1977 on Hurriganesin livealbumi, joka julkaistiin vuonna 1996. Levy on tehty C-kasetille tallennetusta keikkaäänitteestä, jonka kitaristi Ile Kallio löysi tavaroidensa joukosta muuton yhteydessä nauhan oltua kateissa vuosia. Äänitys tehtiin Hurriganesin ensimmäisellä näytöskeikalla Jarla teaternissa Tukholmassa. Samana iltana Hurriganes soitti kaksi noin tunnin mittaista keikkaa, eikä liene ainakaan yleisessä tiedossa kumpi näistä keikoista on levyllä. Levy on omistettu Cisse Häkkisen muistolle.
Hurriganes sai albumista kultalevyn vuonna 1997. Musiikkituottajien tilaston mukaan levyä on myyty 22 159 kpl.
Albumi julkaistiin alun perin CD-levynä. Lipposen Levy ja Kasetti julkaisi albumin vuonna 2021 tuplavinyylinä ja C-kasettina. Albumi nousi silloin Suomessa sekä albumilistan että fyysisen albumilistan kärkeen.
Kuusisaarentie

Kuusisaarentie () on Helsingin Munkkiniemestä Espoon Keilaniemeen johtava katu. Se alkaa Munkkiniemen ja Kuusisaaren väliseltä sillalta ja johtaa Kuusi- ja Lehtisaaren kautta Keilaniemeen, jossa se päättyy Kehä I:n liittymään. Sen jatkeina Munkkiniemessä ovat Pikkuniementie ja Ramsaynranta, jotka johtavat Munkkiniemen aukiolle, jonka kautta myös valtatie 1 kulkee Paciuksenkadun ja Huopalahdentien nimisinä. 
Kuusisaarentien varrella on kolme siltaa. Niistä pisin on noin 300 metrin pituinen Otaniemen silta kaupunkien rajalla Lehtisaaresta Espoon puoleiselle manterelle. Kaksi lyhempää siltaa johtavat Munkkiniemestä Kuusisaareen ja Kuusisaaresta Lehtisaareen,
Kuusisaarentietä pitkin kulkevat useat Helsingin seudun bussilinjat, muun muassa runkolinja 510, joka kulkee Itäkeskuksesta Westendinasemalle.
Nykyinen Kuusisaarentie rakennettiin pääosin 1950-luvun alussa. Aikaisemmin osittain samalla paikalla kulki Krimin sodan aikana rakennettu tykkitie, joka johti Munkkiniemestä Kuusi-, Lehti- ja Kaskisaaren kautta Lauttasaaren eteläkärkeen. Myös nykyisen Lehtisaarentien eteläosa noudattaa vanhaa tykkitien linjausta.
Entinen yhdystie 1142.
Nykyisen Kuusisaarentien (silloisen Karhusaarentien) osuus Kehä I:ltä Otaniementien risteykseen sekä Otaniementien alkuosa muodostivat aikaisemmin lyhyen yhdystien, jonka numero oli 1142. Vuonna 2010 Espoo kuitenkin teki kadunpitopäätöksen jolla Kehä I:n ja Otaniemen välinen osuus muutettiin kaduksi.
Nimi ja entiset nimet.
Nimi Kuusisaarentie annettiin ensin Munkkiniemessä manterella olevalle tieosuudelle, jonka nimi nykyisin on Kärkitie. Nimi vahvistettiin vuonna 1917 muodossa Granöntie (), mutta vuonna 1938 sen suomenkielinen nimi muutettiin Kuusisaarentieksi. Vuonna 1956 nimi vahvistettiin myös sen jatkeena olleelle Kuusisaaren päätielle, ja manterella oleva osuus muutettiin kaksi vuotta myöhemmin Kärkitieksi. Tien Lehtisaaressa oleva osuus sai vuonna 1961 nimen Otaniementie, mutta vuonna 1964 sekin muutettiin osaksi Kuusisaarentietä.
Tien Espoon puolella oleva osuus oli aikaisemmin osa Karhusaarentietä, joka käsitti myös Kehä I:n eteläisimmän osan sen ja nykyisen Kuusisaarentien liittymästä Länsiväylälle. Tie sai nimensä sen ja Länsiväylän risteyksen ympärillä sijainneen, nykyisin mantereeseen yhdistetyn Karhusaaren (). Sen sijaan Kehä I:n osuus Karhusaarentien liittymästä Turunväylälle sai jo 1960-luvulla nimen Hagalundintie (). Kehä I:n uudelleenrakentamisen yhteydessä, kun paikalle rakennettiin Keilaniemen tunneli, Espoo päätti antaa myös tunnelin ja Länsiväylän välissä olevalle Kehä I:n osuudelle nimen Hagalundintie, kun taas Karhusaarentien osuus Kehä I:n liittymästä Helsingin rajalle sai nimen Kuusisaarentie, joka sen jatkeella ennestään oli Helsingin puolella..
MotorStorm

MotorStorm on Evolution Studiosin kehittämä ja Sony Computer Entertainmentin julkaisema ajopeli. Peli julkistettiin 
E3-messuilla 2005 ja julkaistiin vuonna PlayStation 3:lle.
Pelaaminen.
Pelin radat sijoittuvat MotorStorm-festivaaliin, joka pidetään Monument Valleyssä. Tavoite on voittaa erilaisiin ympäristöihin sijoittuvia ratoja, jotka kaikki ajetaan jollakin määrin aavikolla. Pelissä kisataan parhaimmillaan 15 muuta ajoneuvoa vastaan.
Pelissä esiintyy Turbo-mekaniikka, millä voi lisätä ajoneuvon nopeutta. Se on pelissä hyvin tärkeässä osassa sillä sitä joutuu käyttämään melkein koko ajan. Sillä voi joko yrittää saada edellä olevia kiinni, tai töniä muita autoja pois tieltä. Pelaajan täytyy pitää silmällä auton turbo-mittaria, joka näyttää myös kuinka kuuma auton moottori on. Mitä kauemmin turboa käytetään, sitä enemmän moottori kuumenee ja lopulta hajoaa.
Ajoneuvot.
Peli sisältää yhteensä noin 40 ajoneuvoa, jotka on jaettu seitsemään eri luokkaan: moottoripyörät, rantakirput, mönkijät, ralliautot, jeepit, kuorma-autot ja rekat. Ennen jokaista kisaa pelaaja voi valita joitakin ajoneuvoja itselleen ja niitä saa avattua lisää suorittamalla peliä eteenpäin.
Radat.
Pelistä löytyvät kahdeksan rataa ovat monipuolisia ja niissä on paljon erityyppisiä reittejä. Jokainen reitti on suunniteltu jollekin ajoneuvotyypille. Kaikki radalla tapahtuvat asiat ovat reaaliajassa muihin autoihin. Esimerkiksi autosi hajotessa aika hidastuu ja myös muidenkin autojen vauhti hiljenee.
Jokainen rata sisältää jonkun verran hyppyreitä, kylttejä, kuoppia ja muita tavaroita. Kilpailut ovat 2–5 kierroksen pituisia ja niissä kilpailee 8–20 autoa.
MotorStormissa jokainen rata on erilainen. Jokainen ajoneuvo reagoi erillä tavalla erilaisiin ympäristöihin. Esimerkiksi "jeepit" sopeutuvat hyvin mudalle, mutta pienemmät ajoneuvot kuten "mönkijät" ja "pyörät" voivat helposti liusua mudalla.
Vastaanotto.
Peli sai IGN:n arvostelussa arvosanaksi 8.9/10.
Musiikki.
Alla on luettelo pelissä soivista musiikkikappaleista:
Bert Cameron

Bert Cameron (s. 16. marraskuuta 1959 Spanish Town, Jamaika) on entinen jamaikalainen pikajuoksija, jonka päämatka oli 400 metriä.
Cameron saavutti Keski-Amerikan ja Karibian mestaruuden vuonna 1981 ja voitti vuotta myöhemmin Kansainyhteisön kisat 400 metrillä. Vuonna 1983 yleisurheilun maailmanmestaruuskilpailuissa hän voitti kultaa ajalla 45,05. Tämän jälkeen hän saavutti Pan-Amerikan kisoissa hopeaa vuonna 1987. Vuoden 1988 kesäolympialaisissa hän kuului Jamaikan 4 x 400 metrin viestijuoksujoukkueeseen, joka sijoittui toiseksi Yhdysvaltojen jälkeen. Muut joukkueessa juokseet olivat Howard Davis, Devon Morris ja Winthrop Graham.
Hyvinkään Urheilutoverit

Hyvinkään Urheilutoverit (HUT) on vuonna 1903 Viipurissa perustettu hyvinkääläinen voimistelu- ja urheiluseura, joka kuuluu Työväen Urheiluliittoon. HUT on vanhin hyvinkääläinen edelleen toimiva urheiluseura. Seuran aikaisemmat nimet ovat Talikkalan Toverit ja Viipurin Toverit (vuoteen 1951)
Hyvinkään Urheilutovereiden toimintaan kuului ensimmäisinä vuosikymmeninä useita urheilumuotoja. Esimerkiksi Hyvinkään Urheilutovereilla oli aina 1970-luvulle asti toimintaa painissa. Nykyään HUT on erikoistunut pöytätennikseen ja seuran edustusjoukkue pelasi kaudella 2006-2007 Suomen Pöytätennisliiton järjestämässä Mestaruussarjassa. Hyvinkään Urheilutovereilla oli yhteensä kuusi joukkuetta kaudella 2006-2007 Suomen Pöytätennisliiton järjestämissä sarjoissa. Seuran kasvatteja on esiintynyt Suomen maajoukkueessa vuosien varrella.
Jalkapallo.
Talikkalan Toverit voitti TUL:n mestaruudet vuosina 1931 ja 1933. Ensimmäisen mestaruutensa v.1931 se sai voitettuaan finaalissa jatkoajalla Helsingin Kullervon 1-0. Voittomaalin teki Eino A. Wuokko, josta myöhemmin tuli TUL:n pääsihteeri. Vuonna 1945 Toverit osallistuivat jalkapallon SM-cup kilpailuun, jossa hävisivät Akilleelle 4-3 ja putosivat jatkosta.
Hyvinkään Urheilutovereilla oli toimintaa jalkapallossa aina 1950-luvulle asti, kunnes Hyvinkään Urheilutovereiden ja Hyvinkään Pontevan jalkapallo-osastot yhdistettiin vastapainoksi Hyvinkään Palloseuralle. Uuden, yhdistyneen seuran nimeksi tuli Palloiluseura Apollo, ja näin oli syntynyt Hyvinkäälle oma työväen jalkapallon erikoisseura.
Hyvinkään Apollon perustamisen jälkeen Hyvinkään Urheilutoverien jalkapallo on elänyt ruususen unta kunnes vuonna 2007 hyvinkääläinen kaveriporukka sai tarpeekseen Hyvinkään Apollon rämpimisestä Uudenmaan alasarjoissa ja perusti keväällä 2007 Hyvinkään Urheilutovereiden epävirallisen jalkapallo-osaston. Uuden seuran nimeksi tuli HUT FC-j, ja se pelasi ensimmäiset viralliset ottelunsa Beach Soccerin Helsingin karsintaturnauksessa 21. heinäkuuta 2007. Tuossa turnauksessa joukkue hävisi kaikki kolme otteluaan yhteismaalierolla 1-22.
Jääpallo.
Viipurin Toverit osallistui Jääpallon SM-kilpailuihin 1944 ensimmäisenä TUL:n joukkueena Palloliiton järjestämässä sarjassa, joka sodan vuoksi järjestettiin cup-kilpailuna. Toverit osallistuivat myös talven 1945 nelilohkoiseen SM-sarjaan, jonka jälkeen TUL:n seurat kuitenkin pudotettiin sarjasta, vaikka Toverit olisi sijoituksensa perusteella siinä säilynyt. TUL:n mestaruuden seura voitti 1930, 1932, 1935 ja 1946. Viipurin Tovereiden jääpallotoiminta jatkui Helsingissä vuoteen 1951. Hyvikäällä seuran jääpallohistoria oli lyhyt, sillä HUT luopui sarjapaikastaan.
Nurmikeilailu

Nurmikeilailu (engl. "Bowls" tai "Lawn Bowls") on lähinnä Britteinsaarilla ja brittiläisen kansainyhteisön alueella harrastettu kuulapeli. Kuten muissakin kuulapeleissä, tarkoitus on saada käytettävissä olevista kuulista mahdollisimman moni maalipallon () lähelle niin, että ne ovat lähempänä kuin vastapuolen lähin kuula.
Muista laajalle levinneistä kuulapeleistä nurmikeilailu poikkeaa muun muassa siten, että
Kuulat ovat joko guaykkipuuta (Lignum vitae) tai synteettistä materiaalia. Suurin sallittu läpimitta on 116-134 mm (synteettisillä kuulilla 116-131 mm) ja suurin sallittu paino 1,59 kg. Guaykkipuu on Guaiacum-suvun rautapuiden sydänpuuta, joka on niin painavaa, ettei se kellu vedessä.
Kuula ei ole täysin pallomainen, vaan yhdellä sivulla on "bias", eräänlainen pyöristetty viiste, jonka ansiosta kuula saadaan tekemään laajakin kaarros ennen pysähtymistään. Tämä auttaa paljon esimerkiksi maalipallon edessä olevien estekuulien kiertämisessä.
Pelistä on useita hieman toisistaan poikkeavia versioita. Erikoisuus, jollaista ei esiintyne muissa kuulapeleissä, on versio nimeltään "backwards bowls": siinä kuulat heitetään ensin ja maalipallo vasta sitten.
Suomessa peliä harjoittavia klubeja on toistaiseksi vain yksi: Bowls Finland ry Espoossa.
Talollinen

Talollinen eli tilallinen eli talokas on historiallinen, sääty-yhteiskuntaan liittyvä termi, joka tarkoittaa "maatilansa omistavaa maanviljelijää" tai muuta ammattikuntaa, joka omisti maatilan. Omistaja vastasi tilalle asetetuista veroista ja muista velvoitteista.
Myös talonpoika-termillä tarkoitetaan sääty-yhteiskunnasta puhuttaessa samaa asiaa, maansa omistavaa viljelijää. Muussa yhteydessä talonpoika-termillä voidaan kuitenkin kuvata myös laajemmassa merkityksessä maata viljelevää väestöä yleensä, ja eri aikoina. Esimerkiksi yhteiskuntatieteellisessä tutkimuksessa ”talonpoika”-termiä ei määritetä maanomistuksen vaan yhteiskunnallisen ja kulttuurisen aseman perusteella. Professori Teodor Shaninin mukaan talonpoika on pääasiassa perheen työvoimalla lähinnä omaa kulutustaan varten viljelevä maanviljelijä, joka on yhteiskunnallisesti alistetussa asemassa.
Talonpoikaisten maanviljelijöiden tilanhoito oli Suomessa 1700-luvun alkupuolella monien rajoitusten kahlitsemaa. Torppien perustaminen talonpojan omistamalle maatilalle sallittiin vasta 1750-luvulla isojakoasetuksen yhteydessä ja palvelusväen lukumäärää säädeltiin ankarin ottein. Omistusten laajentaminen maakaupoilla ei ollut sallittua, ei myöskään tilojen halkominen perillisten kesken. 
Talonpoikaissääty.
Ruotsin ja Suomen suuriruhtinaskunnan sääty-yhteiskunnassa talolliset eroteltiin muista säädyistä (aatelisto, papisto, porvaristo), sekä myös maatalousyhteiskunnan muista väestönosista (mäkitupalaisista, torppareista, käsityöläisistä ja loisista). Erottelu perustui maanomistukseen: talolliset omistivat viljelemänsä maan, ja kuuluivat siksi "talonpoikaissäätyyn", joka oli yksi nelijakoisen sääty-yhteiskunnan valtiosäädyistä. Talonpoikaissääty ei koostunut kuitenkaan ainoastaan talollisista, vaan myös muista maanomistajista – esimerkiksi teollisuuden harjoittajista, pienyrittäjistä ja maakauppiaista. Näillä ryhmillä oli erityisesti 1800-luvun loppupuolella talonpoikaissäädyssä talollisia voimakkaampi asema.
Tyypillisissä mannereurooppalaisissa sääty-yhteiskunnissa ei ollut talonpoikaissäätyä erillisenä, vaan se kuului yhdessä porvarissäädyn kanssa ”kolmanteen säätyyn”.
Talonpoikaissäädyllä oli oikeus valita edustajansa valtiopäiville. Kunkin tuomiokunnan edustaja valittiin talollisten ja muiden maanomistajien keskuudesta valitsijamiesmenettelyssä. Ruotsin suurvalta-aikana niin kutsuttujen voittomaiden talollisilla ei ollut kuitenkaan edustusoikeutta: muun muassa Käkisalmen lääni luettiin voittomaihin.
Talonpoikaissäädyn poliittinen vaikutusvalta vaihteli ajasta toiseen. Suomen autonomian aikana talonpoikaissäädyn asema ja merkitys korostuivat 1800-luvun lopun valtiopäivillä, jolloin periaatteessa mitään asiaa ei voitu päättää ilman säädyn suostumista. Toisaalta talonpoikaissääty edusti vain pientä osaa maaseudun väestöstä, ja tämä oli omiaan kärjistämään yhteiskunnallisia suhteita. Suomessa säätyvaltiopäivät lakkautettiin vuonna 1906, jolloin perustettiin yksikamarinen eduskunta.
Stanislav Janevski

Stanislav Janevski (, s. 16. toukokuuta 1985 Sofia, Bulgaria) on bulgarialainen näyttelijä. Hän on näytellyt elokuvassa "Harry Potter ja liekehtivä pikari" (2005), jossa hän esitti Viktor Krumia, ja vuonna 2007 hän on näytellyt elokuvassa "Hostel 2".
Devils Kuopio

Devils Kuopio, vuoteen 1999 Suonenjoen Red Devils ja vuosina 2000–2001 Kuopion Red Devils, on kuopiolainen rullakiekko- ja kaukalopalloseura. Seuran edustusjoukkue on ollut mukana rullakiekon SM-liigassa sen perustamisesta lähtien, saavutuksina Suomen mestaruus kotiturnauksessa 2005, hopeaa 2008 sekä neljä pronssimitalia, joista ensimmäinen jo vuoden 1998 turnausmuotoisesta sarjasta. Lisäksi se oli Cupin hopealla 1998. Juniorijoukkueet ovat osallistuneet rullakiekon nuorten SM-turnauksiin.
Seuran kaukalopallotoiminta käynnistyi vuonna 2006. Kaudella 2006–2007 se osallistui kaukalopallon 1. divisioonan pohjoislohkoon ja nousi saman tien Kaukalopalloliigaan.